Burjassot informa al Consell de Participació Ciutadana sobre la Carta de Serveis i el projecte DUSI: Auna
2025-07-24

La Casa de Cultura de Burjassot ha acollit una nova sessió del Consell Municipal de Participació Ciutadana (CMPC), convocada pel seu president, l’alcalde de Burjassot, Rafa García. Sessió en la qual s’ha informat al CMPC tant del treball que s’està realitzant en la revisió de la Carta de Serveis de 2017 com del Projecte DUSI: Auna.

Després de l’elecció d’Arsenio Moraga com a representant del CMPC per al Consell de Mitjans de comunicació Locals, el tècnic municipal encarregat de l’àrea de modernització de l’Ajuntament, Emilio Casamitjana, ha explicat als assistents què és la Carta de Serveis de l’Ajuntament de Burjassot, el document que conté els compromisos que el Consistori estableix amb les veïnes i els veïns i que té com a principal objectiu la millora en la prestació dels serveis municipals i en l’atenció a la ciutadania, i ha informat també de la seua revisió, en aquests moments, per a marcar els compromisos del 2017. Ha posat a la disposició de tots els presents el mail modernizacion@ayto-burjassot.es perquè facen les aportacions que consideren; aportacions que seran estudiades pels tècnics municipals.

Així mateix, també ha intervingut en el CMPC el tècnic responsable de l’àrea de Benestar Social, Manolo Monje, encarregat de donar a conéixer i explicar el Projecte DUSI: Auna 2020, així s’ha cridat a aquesta Estratègia de Desenvolupament Urbà Sostenible i Integrat (DUSI) que el Consistori ha elaborat per a presentar-se a la convocatòria del programa operatiu FEDER (Fons Europeu de Desenvolupament Regional).

El tècnic municipal ha explicat, a partir dels criteris marcats per Europa per a dissenyar l’estratègia DUSI a Burjassot, que el projecte Auna engloba, com a principals reptes per al municipi, consolidar un desenvolupament econòmic i social sostenible i integrat; combatre la bretxa digital entre els ciutadans i ciutadanes i modernitzar l’administració local; millorar la mobilitat urbana i l’eficiència energètica, posar en valor el patrimoni cultural i natural; lluitar contra la pobresa i la discriminació, dotar al municipi de noves infraestructures socials, així com facilitar el dret a l’habitatge i fomentar la creació d’ocupació: tot açò comptant amb l’activa participació del conjunt de la població i amb el concurs dels agents socials i institucionals.

Els presents en el CMPC han tingut l’oportunitat de preguntar a tots dos tècnics municipals sobre diferents aspectes tant de la Carta de Serveis com del projecte Auna, una vegada obert el torn de paraules, que ha tancat la sessió del Consell Municipal de Participació Ciutadana de Burjassot.